SMART Vennskapsuke 2026
Velkommen til et nytt skoleår. Håper alle har hatt en fin sommerferie️. De siste årene har vi gjennomført SMART vennskapsuke i starten av skoleåret. Dette har vi hatt god erfaring med og har derfor gjort den til en rutine hvert år. Vi har jobbet med verktøyet SMART oppvekst gjennom flere år, så for de fleste er disse allerede godt kjent, for noen av dere er det helt nytt. SMART oppvekst er et verktøy vi bruker i arbeidet for et trygt og godt skolemiljø, og i arbeidet med sosial kompetanse.
Er du mer nysgjerrig på hva SMART oppvekst er, kan du lese mer om dette på smartoppvekst.no. 

I starten av et nytt skoleår synes vi det er viktig å ha fokus på å gi så god start som mulig. Det har vært en lang sommerferie og vi skal raskt i skolemodus. Vi skal treffe nye og gamle lærere og klassekamerater, nye fag, bøker, rom etc. Det er mye som skal skje ved oppstart. 

Vennskap, glede, inkludering og trivsel er noe vi jobber med hele skoleåret, men denne uken skal vi ha ekstra fokus på det.
Vennskapsuken er et av tiltakene våre i arbeidet med at alle skal oppleve et godt fysisk og psykososialt arbeids-og læringsmiljø på Orstad skule.

SMART vennskapsuke skal vi ha i uke 35. Det skal være aktiviteter gjennom hele uken med fokus på glede, samarbeid, trygghet og vennskap. Vennskapsuken avsluttes fredag med kjekke aktiviteter, kos og felles BlimE dans. 

SMART Vennskapsuke- Hva og hvorfor?
· En myk oppstart med ekstra fokus på vennskap, glede, trygghet og inkludering
· Legge til rette for aktiviteter som styrker relasjonen mellom alle elevene på skolen, både mellom voksne og barn og fra elev til elev
· Forebyggende tiltak for å hindre mobbing og utestengelse
· Styrke «vi-følelsen» og et inkluderende fellesskap
· Utvikle positive klassemiljø

